**О Т Ч Е Т**

**за осъществената читалищна дейност в изпълнение на годишната програма за 2019г. на Народно читалище „Пробуда – 1908, гр. Грамада**

 Докладът за дейността на Народно читалище „Пробуда – 1908“ отчита изпълнението на дейностите по Годишната програма за развитие на читалищната дейност, разработена в изпълнение на чл.26а, ал.2 от Закона за народните читалища, културния календар и внесените отчети за дейността му през 2019г.

 Българските читалища са живият извор на българския дух и култура през вековете. Там е запалена искрата и пламва огънят на Българското възраждане. Там е мястото, в което се поддържат живи българските традиции, мястото, в което малките българчета научават от своите баби и дядовци за бита, културата, прекрасните песни и танци, живите български шевици, където пламва и завинаги остава в сърцата им огънчето на българщината.

 Дейността на читалището е съпричастна с целия обществен и културен живот, който кипи в Грамада и общината. Под читалищната стряха се проведоха всички значими културно-масови мероприятия и прояви, организирани както от читалищното ръководство, така и от ръководството на общината и обществените организации на територията на града ни.

 И през 2019г. нашите основни цели бяха:

 1. Отстояване позицията на водещо културно средище.

 2. Обогатяване културния живот.

 3. Развитие на библиотечната дейност.

 4. Превръщане на читалището в информационен център.

 5.Съхраняване на народните обичаи и традиции.

 6. Работа по проекти.

 Богатият културен календар на читалището ни по традиция както всяка година и 2019г. започва с празнуване Деня на родилната помощ. Той беше отбелязан с обичая „Поливане на бабата”, след което тържеството продължи в читалището. На 14 февруари съвместно с Общинска администрация и Клуба на пенсионера чествахме Трифон Зарезан. Беше отслужен водосвет за здраве и берекет, след което проведохме конкурс за най-хубаво вино и ракия, предоставени от грамадски производители. Кметът на общината г-н Башев връчи на победителите грамоти и материални награди.

 На 1 март съвместно със ОУ „Христо Ботев“ и ОДЗ „Тодор Титоренков“ чествахме Националния празник на РБългария - 3 март. Традиционните конни надбягвания проведохме на 16 март. На победителите бяха раздадени парични награди.

 На 20 април с малките Лазарки от групата за автентичен фолклор посетихме домовете на грамадчани, след което извършихме ритуала „Комичене“, а на 26 април с Великденски концерт поздравихме жителите на нашата община.

 Тържествено отбелязахме и Денят на славянската писменост, българската просвета и култура – 24 май.

На 1 юни съвместно със 0У „Христо Ботев“ и ОДЗ „Тодор Титоренков“ празнувахме 1 юни – Международния ден на детето.

 През м.юни с вокална група „Букет“ взехме участие в ХIV -ти Турлашки фолклорен събор „Када кум прасе и ти вречу“ - Чупрене и фолклорния събор в с. Плешивец. През м.юли вокалната група към читалището имаше още едно участие – традиционния фолклорен събор в с. Салаш.

Празниците на града и традиционния грамадски панаир съвместно с Общинска администрация открихме на 19 септември с приветствие от Кмета на община Грамада г- н Башев, водосвет за здраве и благополучие и концерт на фолклорен ансамбъл „Северняци“, гр. Видин.

На 6 декември съвместно с Общинската администрация организирахме тържествено запалване светлините на коледната елха и посрещане на Дядо Коледа.

 През отчетния период основна цел в работата на читалищната библиотека е пълното справочно и информационно обслужване на читателите. По абонамент през 2019г. библиотеката разполагаше със седем заглавия периодични издания. Броят на набавените библиотечни материали е 162. Броят на заетите библиотечни материали е 1534, читателите са 121, посещенията в библиотеката за дома са 1211 интернет – центъра – 398 посещения.

 С удоволетворение и гордост споделяме с вас радостта си от финансирането на проекта ни в Конкурсна сесия на Министерството на културата за отпускане на субсидия за обновяване фондовете на библиотеките с нови книги. Бяхме одобрени със сумата от 1014 лева за закупуване на нови книги от различни автори и жанрове. Новозакупените книги са налични в библиотеката и очакват своите читатели.

 През 2019 година библиотеката организира културно-масови мероприятия посветени на 171 год. от рождението на Христо Ботев, 151год. от обесването и 182 год. от рождението на Васил Левски. Организирани бяха и мероприятия във връзка с традиционни празници и обичаи като: „Баба Марта в библиотеката“, „Великден“. През м. март се проведе ритуалът за първокласниците „Вече сме читатели“. На 2 април открихме месеца на детската книга с маратон на четенето под наслов „Четем заедно, растем заедно.“, а. м. ноември във връзка със седмицата на детското четене проведохме викторина „Познай приказката“ с предучилищната група от детската градина..

 През изминалата година читалището в Грамада още веднъж утвърди авторитета си и се доказа като обществено-значима институция със собствен принос в подобряване живота на местното население.

Надяваме се, че и занапред то ще продължи да отговаря на очакванията, нуждите и изискванията на гражданите и през следващите години да може да бъде определяно не само като огнище на българската идентичност, дух, традиции и култура, но и като основен техен разпространител.